SKRIFTLIG FORESPØRGSEL E-2078/00

af Eija-Riitta Korhola (PPE-DE) til Kommissionen

(27. juni 2000)

Om: Brændselsklassificering i EU

Ifølge en nylig offentliggjort rapport fra den internationale videnskabelige undersøgelsesgruppe nedsat af det finske handels- og industriministerium bør tørv klassificeres i en særskilt kategori langsomt genanvendeligt biomassebrændsel adskilt fra det egentlige biobrændsel (f.eks. træ) og fra fossilt brændsel (f.eks. olie og stenkul).

Set ud fra oprindelse er tørv et biobrændsel, men dens omdriftstid er betydelig længere end omdriftstiden for anden form for biobrændsel. Som en vedvarende energikilde bør den holdes adskilt fra det ikke-vedvarende fossile brændsel.

Mener Kommissionen, at der på baggrund af den nyeste information er behov for at præcisere tidligere brændselsklassificeringer og -kategorier?

Svar afgivet på Kommissionens vegne af Loyola de Palacio

(11. september 2000)

Kommissionen deltager i arbejdsgrupperne under De Forenede Nationers Økonomiske Kommission for Europa om det internationale klassificeringssystem for lav-, mellem- og højværdigt kul og om den internationale klassificering af kulårer. Brændselstørv er ikke med i denne klassificering eftersom kul ikke betragtes som fossilt brændsel.

Samtidig har Kommissionen givet Den Europæiske Standardiseringsorganisation (CEN) mandat til at udarbejde standarder vedrørende faste biobrændsler. Meningen med Kommissionens mandat til CEN er at tilskynde til at vedvarende energikilder benyttes som bidrag til opfyldelsen af Kyoto-forpligtelserne ved udnyttelse af biomasseprodukter fra skov- og landbrug. Tørv er et fast brændsel som er århundreder om at blive dannet, og som derfor passer dårligt ind i denne kategori; derfor er det ikke medtaget i mandatet. Dette falder i tråd med retningslinjerne fra Det Mellemstatslige Panel om Klimaændringer (IPCC) for nationale fortegnelser over drivhusgasser under De Forenede Nationers rammekonvention om klimaændringer (UNFCCC); der anses brændselstørv ikke som en vedvarende ressource.

Kommissionen mener endvidere at brændselstørv har særlige egenskaber der gør det vanskeligt at klassificere. Som organisk materiale, dannet over flere tusind år ved akkumulation af planterester under anaerobe vandtrukne forhold, indeholder tørv de fleste af de organiske stoffer som var indeholdt i de planter den er dannet af, hvorfor den kan anses for at være organisk baseret brændsel. Den nuværende udnyttelse af tørvemoser må anskues i sammenhæng med den alvorlige tilbagegang for og forringelse af tørveområder der har fundet sted i EU. I denne henseende kan nationale strategier hvor bevaring af betydelige tilbageværende tørvemoser kombineres med udnyttelse af relativt små dele af de samlede tørvereserver og hensigtsmæssig gennemførelse af en efterudnyttelsesstrategi, under særlige omstændigheder uden nettotab af tørvemoseværdier have en neutral eller positiv livscyklusvirkning på de samlede emissioner af drivhusgasser fra produktion og anvendelse af tørv.

Tørvs rolle som energikilde analyseres yderligere i en teknisk og videnskabelig undersøgelse Kommissionen har foretaget; den har titlen Evaluation for the fuel peat industry in the enlarged European Union og er udført af en række tørveforskningsorganisationer i EU i fællesskab. Et eksemplar af undersøgelsen fremsendes til det ærede medlem og til Parlamentets generalsekretariat.